text: Rigspolitichef: Strøm af udlændinge er ikke aftaget endnu
  16 september 2015 kl. 04.20
  Presset på de danske grænser synes at være lettet, men der kommer fortsat mange flygtninge til Danmark.
  Selvom presset på de danske grænser ved Padborg og Rødbyhavn synes at være aftaget en smule den seneste uge, er antallet af migranter og flygtninge, der siden er kommet ind i landet, faktisk steget en anelse.
  Det siger rigspolitichef Jens Henrik Højbjerg, der i et interview med Politiken understreger, at politiet har et ganske godt billede af antallet, selvom der ikke foretages en fast kontrol ved grænserne.
  Rigspolitiet opgør tallet til mindst 7500 personer siden søndag i sidste uge.
  - Det baserer sig primært på konkrete observationer i forbindelse med, at man screener og kontrollerer udvalgte færgeankomster, ankomne tog og indrejsende i biler og busser. Så det er et minimumtal. Efter Schengen-reglerne kan man ikke kontrollere alle, siger Jens Henrik Højbjerg til Politiken.
  Foreløbig har politiet ikke mærket noget til, at Ungarn har sat et pigtrådshegn op på grænsen til Serbien, og at Tyskland igen kontrollerer grænsen mod Østrig.
  